b'\n_START_ARTICLE_\nCalea ferat\xc4\x83 Ad\xc3\xa2ncata\xe2\x80\x93Berhomet pe Siret\n_START_SECTION_\nIstoric\n_START_PARAGRAPH_\nAceast\xc4\x83 cale ferat\xc4\x83 a fost pus\xc4\x83 \xc3\xaen func\xc8\x9biune de c\xc4\x83tre compania Bukowinaer Lokalbahnen (C\xc4\x83ile ferate locale ale Bucovinei), la 30 noiembrie 1886, \xc3\xaempreun\xc4\x83 cu Calea ferat\xc4\x83 secundar\xc4\x83 Carapciu pe Siret\xe2\x80\x93Ciudei (azi Calea ferat\xc4\x83 Carapciu pe Siret\xe2\x80\x93Ciudei). Deoarece compania sus-men\xc8\x9bionat\xc4\x83 nu avea nici un mijloc de transport propriu, exploatarea traseelor a fost f\xc4\x83cut\xc4\x83 p\xc3\xa2n\xc4\x83 la 1 iulie 1889 de compania Lemberg-Czernowitz-Jassy Eisenbahn, de la care a fost preluat\xc4\x83 \xc3\xaen aceea\xc8\x99i zi de c\xc4\x83tre C\xc4\x83ile Ferate de stat cezaro-cr\xc4\x83ie\xc8\x99ti ale Austriei (kkStB)._NEWLINE_La 15 noiembrie 1909, Bukowinaer Lokalbahnen a pus \xc3\xaen func\xc8\x9biune Calea ferat\xc4\x83 industrial\xc4\x83 Berhomet pe Siret\xe2\x80\x93Mejabrode\xe2\x80\x93L\xc4\x83pu\xc8\x99na, o ramifica\xc8\x9bie de la calea ferat\xc4\x83 local\xc4\x83 cu o lungime de 14,621 km \xc8\x99i ecartament normal; anterior, din 1886 exista o cale ferat\xc4\x83 industrial\xc4\x83 cu lungimea de 9,2 km \xc8\x99i ecartament normal la Mejabrode, care era folosit\xc4\x83 vara \xc8\x99i pentru transportul de persoane. Traseul s-a extins \xc3\xaen anul 1909 cu 5,9 km p\xc3\xa2n\xc4\x83 \xc3\xaen satul L\xc4\x83pu\xc8\x99na. Cu toate acestea, transportul de persoane a fost \xc3\xaentrerupt \xc3\xaen anul 1913 din cauza lipsei de rentabilitate. P\xc4\x83r\xc8\x9bi din calea ferat\xc4\x83 au fost degradate de c\xc4\x83tre trupele ruse\xc8\x99ti \xc3\xaen anul 1916, \xc3\xaen timpul luptelor din primul r\xc4\x83zboi mondial. Dup\xc4\x83 r\xc4\x83zboi, por\xc8\x9biunile avariate au fost reconstruite \xc8\x99i traseul a fost extins p\xc3\xa2n\xc4\x83 \xc3\xaen satul L\xc4\x83pu\xc8\x99na. \xc3\x8en timpul celui de-al doilea r\xc4\x83zboi mondial calea ferat\xc4\x83 s-a degradat, ca urmare a extinderii \xc8\x99oselei prin vale._NEWLINE_Dup\xc4\x83 primul r\xc4\x83zboi mondial, Bucovina a devenit parte component\xc4\x83 a Rom\xc3\xa2niei; calea ferat\xc4\x83 a fost preluat\xc4\x83 de c\xc4\x83tre compania rom\xc3\xa2neasc\xc4\x83 CFR._NEWLINE_\xc3\x8en timpul celui de-al doilea r\xc4\x83zboi mondial, nordul Bucovinei a fost anexat pentru o scurt\xc4\x83 perioad\xc4\x83 (1940-1941) de c\xc4\x83tre Uniunea Sovietic\xc4\x83; dup\xc4\x83 atacarea URSS-ului de c\xc4\x83tre Germania \xc8\x99i eliberarea Bucovinei de Nord de c\xc4\x83tre trupele rom\xc3\xa2ne, aceast\xc4\x83 cale ferat\xc4\x83 a fost exploatat\xc4\x83 de c\xc4\x83tre autorit\xc4\x83\xc8\x9bile rom\xc3\xa2ne\xc8\x99ti din vara anului 1941 \xc8\x99i p\xc3\xa2n\xc4\x83 \xc3\xaen 1944._NEWLINE_Dup\xc4\x83 \xc3\xaencheierea celui de-al doilea r\xc4\x83zboi mondial, nordul Bucovinei a fost reocupat de c\xc4\x83tre Uniunea Sovietic\xc4\x83, iar Calea ferat\xc4\x83 Ad\xc3\xa2ncata\xe2\x80\x93Berhomet pe Siret a fost echipat\xc4\x83 cu \xc8\x99ine cu ecartament lat (1520 mm), men\xc8\x9bin\xc3\xa2ndu-se cu linie simpl\xc4\x83._NEWLINE_\xc3\x8entre anii 1951-1953, la sud de cap\xc4\x83tul traseului din Berhomet pe Siret, a fost construit\xc4\x83 o mare re\xc8\x9bea de cale ferat\xc4\x83 cu ecartament \xc3\xaengust (Calea ferat\xc4\x83 forestier\xc4\x83 Berhomet, cu o lungime de 61 km \xc3\xaen anul 1960) pentru transportul bu\xc8\x99tenilor la nou-\xc3\xaenfiin\xc8\x9bata Fabric\xc4\x83 de cherestea de la Berhomet pe Siret; aceasta a fost abandonat\xc4\x83 \xc3\xaen 1965, iar \xc8\x99inele au fost complet scoase p\xc3\xa2n\xc4\x83 \xc3\xaen 1970 \xc8\x99i \xc3\xaenlocuite cu drumuri forestiere.\n_START_SECTION_\nExploatare\n_START_PARAGRAPH_\nPe traseul p\xc3\xa2n\xc4\x83 la Berhomet a circulat zilnic p\xc3\xa2n\xc4\x83 la \xc3\xaenceputul anului 2009 o pereche de trenuri de la Cern\xc4\x83u\xc8\x9bi, apoi traseul s-a redus la por\xc8\x9biunea de traseu \xc3\xaentre Ad\xc3\xa2ncata \xc8\x99i Storojine\xc8\x9b. Pe traseul \xc3\xaentre Carapciu pe Siret \xc8\x99i Ciudei nu au mai circulat de mult\xc4\x83 vreme trenuri de persoane; este folosit numai de trenuri de marf\xc4\x83 care merg p\xc3\xa2n\xc4\x83 la Fabrica de cherestea de la Crasna Ilschi.'